
	[bookmark: nev]SZABOLCS ENIKŐ
Franciatanár
MA, 5. félév
Szegedi Tudományegyetem
Bölcsészettudományi Kar
	






Témavezető:
	Dr. Kovács Katalin
egyetemi docens, SZTE BTK




A vázlatosság Diderot Szalonjaiban (Greuze és Hubert Robert vázlatai)

Dolgozatomban a befejezetlenség témakörét járom körül Diderot 1761 és 1771 között írt Szalonjaiban, különös tekintetet fordítva Greuze és Hubert Robert vázlataira. Diderot vázlatosságról való felfogásának a változását a két festő alkotásairól írt Szalon-kritikáin keresztül mutatom be, valamint azt is megvizsgálom, hogy a képleírások stílusa milyen mértékben tükrözi a képek befejezetlenségét.
Dolgozatomban először a vázlat fogalomkörébe tartozó kifejezések jelentését tisztázom, elsősorban Diderot et d’Alembert Enciklopédiájának felhasználásával. A „vázlat” kifejezéshez szorosan kapcsolódik a „tűz”, a „képzelőerő” és a „zseni” fogalma, mivel a zseni az ötleteit gyorsan veti papírra, mielőtt belső tüze kialudna. Ezáltal befejezetlen művet hoz létre, amely lehetőséget nyújt a néző számára, hogy képzelőerejére hagyatkozva fejezze be az alkotást.
Ezt követően bemutatom, hogy Diderot esztétikai felfogásában miként jelennek meg a „tökéletlenség-tökéletesség”, a „befejezetlenség-befejezettség”, valamint a „rajz-szín” erősen vitatott dichotómiái, valamint arra is kitérek, hogy az időben előrehaladva a kritikus hogyan távolodik el a vázlatosságtól és kerül egyre közelebb a befejezett művekhez.
Végül azt fejtem ki, hogy Diderot írásmódjában tükröződik-e a vázlatosság, és ha igen, milyen módon. A Szalonok írása során Diderot egyik fő célja az volt, hogy abban a stílusban fejezze ki magát, amely a legjobban illik a bemutatott műhöz. E tekintetben jelentős különbséget figyelhetünk meg a két festő vázlatainak leírása között. Míg a kritikus Greuze képei előtt narratív stratégiát alkalmaz, azaz elmesél egy történetet, addig Robert vázlatainak bemutatását az úgynevezett „szaggatott” írásmód jellemzi.
Összegezve arra az ellentmondásra hívhatjuk fel a figyelmet, hogy Diderot Greuze vázlatai esetében csodálja a befejezetlenséget, mégsem tartja fontosnak, hogy az írásmód ezt tükrözze, helyette inkább a narrativitásra helyezi a hangsúlyt. Hubert Robert képei esetében azonban – amikor egyre több kifogás merül fel benne a vázlatosság miatt és egyre inkább a kidolgozottság felé fordul – mégis arra törekszik, hogy írásmódja kövesse az alkotás stílusát.



